**TÁJÉKOZTATÓ**

**a jákópapagáj** *(Psittacus erithacus)* **CITES I. függelékébe történő**

**átsorolásával kapcsolatos tudnivalókról**

A veszélyeztetett vadon élő állat- és növényfajok nemzetközi kereskedelméről szóló egyezmény (CITES) Részes Feleinek 2016. szeptember 24. és október 4-e között megrendezett 17. Konferenciáján (továbbiakban: CoP 17) – számos, az Egyezmény függelékeit érintő módosítás között – döntés született a **jákópapagáj** (*Psittacus erithacus*) CITES II. függelékből az I. függelékbe történő átsorolásáról. Az átsorolás szükségességéről, a döntés szakmai hátteréről angol nyelven az alábbi linken kaphat részletes tájékoztatást: <https://cites.org/sites/default/files/eng/cop/17/prop/060216/E-CoP17-Prop-19.pdf>.

Jelen tájékoztatás célja, hogy átláthatóvá tegye a **jákópapagáj** (*Psittacus erithacus*) kereskedelemének szabályozásában bekövetkező változásokat, a faj példányainak Európai Unió területére történő behozatalával, a területéről történő kivitellel, valamint az Európai Unión belüli kereskedelmével kapcsolatban.

**Mikor lép hatályba a fajt érintő módosítás?**

A CITES függelékek módosítása nemzetközi szinten 2017. január 2-án lépett hatályba.

A módosítások európai uniós jogrendszerbe történő átültetése, vagyis a vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendeletbe (továbbiakban: 338/97/EK Tanácsi rendelet) történő átvezetése, 2017 január 31-én megtörtént. **A 338/97/EK rendelet hatálybalépésének időpontja 2017 február 4-e.**

**Hogyan változtak a jákópapagáj EU-ból történő kivitelére, illetve EU-ba történő behozatalára vonatkozó szabályok?**

**Kivitel (a 338/97/EK Tanácsi rendelet 5. cikkével összhangban):**

Harmadik országba történő kivitel esetén a kivitelhez **továbbra** is export engedélyre (vagy re-export bizonyítványra) van szükség. Az engedély kiállításához az eladónak dokumentummal kell tudnia igazolni, hogy a példány megszerzése a veszélyeztetett vadon élő állat- és növényfajokra vonatkozó hatályos jogszabályok betartásával történt.

Fontos változás azonban, hogy a vad eredetű példányok esetében a kivitel célja nem lehet elsődlegesen kereskedelmi célú!

**Behozatal (a 338/97/EK Tanácsi rendelet 4. cikkével összhangban):**

Vad eredetű példányok harmadik országból történő behozatala kereskedelmi célbólnem engedélyezett.

**Mi fog változni a jákópapagáj EU-n belüli kereskedelmével (a 338/97/EK Tanácsi rendelet 8. cikkével összhangban) kapcsolatban**

A jákópapagáj EU-n belüli kereskedelméhez a 338/97/EK Tanácsi rendelet rendelet 8. cikkének (3) bekezdésében előírt bizonylat (bizonylat kereskedelmi felhasználáshoz, továbbiakban: EU bizonylat) szükséges.

**FONTOS** kiemelni, hogy az EU bizonylat a faj példányaival folytatott kereskedelemhez szükséges, a tartáshoz továbbra is elegendő a tenyésztői bizonylat vagy a származási igazolás, ezért EU bizonylatot abban az esetben szükséges igényelni, ha a madarat új tulajdonos részére kívánja átadni.

A vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet végrehajtására vonatkozó részletes szabályok megállapításáról szóló 865/2006/EK Bizottsági rendelet (továbbiakban: 865/2006/EK rendelet) 48. cikk (1) bekezdése értelmében az EU bizonylatnak meg kell adnia azt, hogy az említett rendelet A. mellékletében felsorolt fajokhoz tartozó példányok mentesülnek az említett rendelet 8. cikke (1) bekezdésében szereplő egy vagy több tilalom alól, mert azok(at):

1. *akkor szerezték meg a Közösségben vagy hozták be a Közösségbe, amikor az 338/97/EK rendelet mellékletében vagy az Egyezmény I. függelékében vagy a 3626/82/EGK rendelet C1. mellékletében felsorolt fajokra vonatkozó rendelkezések még nem voltak érvényesek rájuk; vagy*
2. *az egyik tagállamból származnak és a vadonból fogták/gyűjtötték be az adott tagállam területén hatályos jogszabályok szerint; vagy*
3. *olyan állatok, vagy azok részei, vagy olyan állatoktól származnak, amelyek fogságban született, illetve szaporított állatok; vagy*
4. *engedélyezettek a 338/97/EK rendelet 8. cikke (3) bekezdésének c) és e) – g) pontjában említett célok valamelyikére történő felhasználásra.*

Egy jákópapagáj akkor tekinthető fogságban született, illetve szaporított példánynak, ha valamelyik illetékes igazgatási hatóság az adott tagállam illetékes tudományos hatóságával konzultálva meggyőződik arról, hogy teljesültek az alábbi feltételek (865/2006/EK rendelet 54. cikk):

1. *a példány olyan utód, vagy annak leszármazottja, amely ellenőrzött környezetben született, ivaros szaporodás esetében olyan szülők utóda, amelyek párosodása vagy ivarsejtjeik egyesítése ellenőrzött környezetben történt;*
2. *a tenyészállományt a megszerzéskor hatályos jogszabályi előírások betartása mellett hozták létre olyan módon, amely nem káros az adott faj vadonban történő túlélése szempontjából;*
3. *a tenyészállományt vadonból származó példányok befogása nélkül tartják fenn, állatok, tojások vagy ivarsejtek eseti bevitele kivételével, amely a hatályos jogszabályi előírások betartása mellett olyan módon történik,, amely nem káros az adott faj vadonban történő túlélése szempontjából, és kizárólag a következő célokból történik:*
4. *a káros beltenyésztés megelőzése vagy enyhítése céljából, az ilyen bevitel mértékét az új genetikai anyag iránti szükséglet határozza meg;*

1. *az elkobzott állatoknak a 338/97/EK rendelet 16. cikkének (3) bekezdése szerint történő elhelyezése céljából; vagy*
2. *kivételesen, tenyészállományként történő felhasználás céljából;*

1. *a tenyészállomány maga hozott létre ellenőrzött környezetben második vagy további generációs utódot, vagy azt oly módon kezelik, ami bizonyítottan képes ellenőrzött környezetben második generációs utódok megbízható létrehozására.*

Kérem, hogy a jövőbeni EU bizonylat kérelmük benyújtása előtt tájékozódjanak, hogy madaraik megfelelnek-e a fent részletezett követelményeknek.

Javasoljuk, hogy további kérdés esetén, egyedi tranzakciókat megelőzően továbbra is keressék a Földművelésügyi Minisztérium CITES igazgatási hatóságát a <http://www.cites.hu/kapcsolat.html> honlapon található elérhetőségek valamelyikén.

Földművelésügyi Minisztérium

CITES Igazgatási Hatóság